ბოლსენის ტბა

ბოლსენა () — ვულკანური წარმოშობის კრატერული ტბა ცენტრალურ იტალიაში, რომელიც ჩამოყალიბდა 370 000 წლის წინ ვულზინის ვულკანურ კომპლექსში, წყალშემცველ ჰორიზონტში მომხდარი კალდერის კოლაფსის შედეგად. ძვ. წ. 104 წლისათვის, რომაული ჩანაწერები მიუთითებს ვულზინის ვულკანის აქტივობაზე, რის შემდეგაც მან დაიძინა. კალდერის კოლაფსის შემდეგ გამოწვეული წყალქვეშა ამოფრქვევების შედეგად ტბის სამხრეთ ნაწილში ორი კუნძული წარმოიშვა. 

ტბა მთლიანად იკვებება წყალშემცველი ჰორიზონტიდან, წვიმის წყლითა და ნიაღვრებით, მისგან კი მხოლოდ ერთი ნაკადი გამოედინება, სამხრეთი ნაწილის კიდიდან. მიმდებარე დასახლებებიდან, ბოლსენაში ჩაედინება დაბინძურებული წყლები, ძირითადად ჩარეცხილი სასუქები. მიუხედავად ამისა, ტბის ირგვლივ არსებული სადგურებიდან მკაცრად კონტროლდება წყლის ქიმიური შემადგენლობა. 

გეოგრაფია
ტბას ოვალის ფორმა აქვს, რაც ტიპურია კრატერის ტბისათვის. ელიფსის გრძელი ღერძი გაწოლილია ჩრდილოეთი-სამხრეთის მიმართულებით. ფსკერი უხეში კონუსისებრია და მაქსიმალურ სიღრმეს შუაგულში აღწევს. მთლიანი ტბა გარსშემორტყმულია გორაკებით. აუზის ფარგლებში სახლობს 22 000 მუდმივი მცხოვრები (2004 წ), ზაფხულობით კი მათი რიცხვი 35 000-მდე ადის. 

სიმაღლე ზღვის დონიდან უფრო მეტია ჩრდილოეთ ნაწილში და 702 მეტრს აღწევს, მაშინ, როცა ტბის სიმაღლე ზოგადად 305 მეტრია.


იხილეთ აგრეთვე
იტალიის ტბების სია

რესურსები ინტერნეტში
  www.lagodibolsena.org 
 ტურუსტული ხასიათის ინფორმაცია და ფოტოები  
 სანავიგაციო მომსახურება ბოლსენის ტბაზე 
 ტარკვინიის კომუნა 
 ახალი ფანჯარა ბოლსენის ტბაზე 

ლიტერატურა



კატეგორია:იტალიის ტბები
კატეგორია:ტბები ანბანის მიხედვით